Krieketspelers keelvol vir kuber-boelies | Netwerk24
Engeland se krieketspan is bereid om sosiale media te boikot om te wys dat hy keelvol is vir aanlyn boelies, sê die bouler Stuart Broad.
Jofra Archer lewer ook soms goeie bydraes met die kolf, hoewel hy meer vir sy boulwerk bekend is. Foto: Getty Images
Jofra Archer en Moeen Ali is al op sosiale media sleggesê en volgens Broad sal hy persoonlik 'n standpunt daarteen inneem.
"Sosiale media het baie positiewe aspekte, maar as ons daardie positiewe dinge vir 'n tydjie moet verloor om 'n standpunt in te neem sal ek dit doen," sê hy.
"Indien daar tot aksie oorgegaan moet word, is daar leiers in ons span wat dit sal doen. As die span voel verandering is nodig, is daar mense hoër op in die hiërargie wat baie oop is vir dit waarin die span glo."
Broad dink dis "beslis" iets waaroor daar gesels moet word.
Twee Engelse sokkerspanne, Rangers en Swansea City, het verlede week gesê hulle sal alle sosialemediaplatforms vir 'n week boikot omdat verskeie van hul spelers rassistiese beledigings toegesnou is.
• Die Rajasthan Royals sê hulle sal nie oorhaastig wees om Archer te laat speel nie.
Die snelbouler het onlangs 'n operasie ondergaan.
Die span hou egter duim vas dat Archer wel dié seisoen vir hom 'n bydrae in die Indiese Premierliga kan lewer.
Archer (25) word nog vir 'n elmboogbesering behandel. Daar is ook glas uit 'n vinger aan sy regterhand verwyder.
'n Stukkie glas het in 'n vinger beland toe Archer 'n vistenk skoongemaak en dit geval en gebreek het.
"Dis vir ons 'n groot slag dat hy nie van die begin vir ons kan speel nie omdat baie van ons beplanning rondom hom gedoen is," sê Kumar Sangakkara, die Royals se spanbestuurder.
"Ons sal nie kanse waag met sy fiksheid nie en het dus ander planne ook beraam.
"Dis baie belangrik om Jofra fiks te kry, nie net vir die IPL nie, maar ook vir sy internasionale loopbaan."
Rajasthan het Archer in 2018 vir $959 475 gekoop en het hom sedertdien elke jaar weer gekontrakteer.
Hy was verlede seisoen die mees waardevolle speler in die toernooi met 20 paaltjies. – Reuters
Meer oor: Indiese Premierliga | Krieket | Sosiale Media | Jofra Archer | Rajasthan Royals | Moeen Ali | Engeland | Ipl